b'\n_START_ARTICLE_\nMirja Pyykk\xc3\xb6\n_START_PARAGRAPH_\nMirja Helena Pyykk\xc3\xb6-Larsson (o.s. Tommila; s. 24. hein\xc3\xa4kuuta 1946 Oulu) on suomalainen toimittaja, joka teki yli kahdenkymmenen vuoden ajan erilaisia haastatteluohjelmia Yleisradion televisioon. H\xc3\xa4n on voittanut nelj\xc3\xa4 Telvist\xc3\xa4 ja yhden Venla-patsaan._NEWLINE_Mirja Pyykk\xc3\xb6 toimi Yleisradion toimittajana 39 vuotta. Ensimm\xc3\xa4iset vuodet h\xc3\xa4n oli freelancerina. Pyyk\xc3\xb6n ensimm\xc3\xa4inen suora l\xc3\xa4hetys oli vuonna 1969 nuortenohjelma Laajakulmassa. H\xc3\xa4nen haastatteluohjelmiaan ovat olleet muun muassa Kahden kesken (1973\xe2\x80\x93), Puhekupla (1975\xe2\x80\x93), Musta kanava (1986\xe2\x80\x93), Y\xc3\xb6studio (1987\xe2\x80\x931989), Miksi juuri h\xc3\xa4n (1991\xe2\x80\x93), Haastattelijana Mirja Pyykk\xc3\xb6 (1992\xe2\x80\x93), Kuvat, jotka muuttivat maailmaa (2002\xe2\x80\x932003), Jos (2004\xe2\x80\x93) sek\xc3\xa4 Kansakunnan perilliset (2005\xe2\x80\x932006)._NEWLINE_Pyykk\xc3\xb6 on usein ohjelmissaan nostanut esiin t\xc3\xa4rkeit\xc3\xa4 aiheita kuten tasa-arvon, sy\xc3\xb6p\xc3\xa4sairaiden lasten aseman, laman vaikutukset ja kotimaisen ty\xc3\xb6n ja ty\xc3\xb6paikat sek\xc3\xa4 el\xc3\xa4inten ja maahanmuuttajien asiat. Pyyk\xc3\xb6n ohjelmille on tyypillist\xc3\xa4 amerikkalainen "terapiakeskustelun" tyyli, ja vieraita on valtaosassa ohjelmista vain yksi._NEWLINE_Mirja Pyykk\xc3\xb6 sai aikoinaan porttikiellon eduskuntaan. H\xc3\xa4n haastatteli ty\xc3\xb6tt\xc3\xb6mi\xc3\xa4 eduskuntatalon portailla. H\xc3\xa4n sai porttikiellon my\xc3\xb6s HYKSiin kymmeneksi vuodeksi, kun h\xc3\xa4n kuvasi Helsingin Lastenklinikalla osasto K10:n surkeaa tilaa. Viel\xc3\xa4 1980-luvulla osastolla ei ollut omaa l\xc3\xa4\xc3\xa4k\xc3\xa4ri\xc3\xa4 eik\xc3\xa4 lapsia nukutettu edes luuydinn\xc3\xa4ytteit\xc3\xa4 otettaessa. Pyykk\xc3\xb6 sai aikaan ker\xc3\xa4yksen, joka tuotti yli 4 miljoonaa silloista markkaa._NEWLINE_Pyyk\xc3\xb6n 1990-luvulla lanseeraama kotimaisuuskampanja "30 markkaa viikossa tuo 30\xc2\xa0000 ty\xc3\xb6paikkaa vuodessa" pyrki kertomaan suomalaisille, ett\xc3\xa4 k\xc3\xa4ytt\xc3\xa4m\xc3\xa4ll\xc3\xa4 pienen lis\xc3\xa4summan kotimaisiin tuotteisiin suomalaiset voivat lis\xc3\xa4t\xc3\xa4 ty\xc3\xb6paikkoja Suomessa merkitt\xc3\xa4v\xc3\xa4sti._NEWLINE_Mirja Pyykk\xc3\xb6 sai vuonna 1982 naistoimittajien Kellokas-palkinnon Helsingin lastenklinikan osasto kymment\xc3\xa4 k\xc3\xa4sitelleest\xc3\xa4 ohjelmasta. Samana vuonna h\xc3\xa4n oli presidentin valitsijamies. Vuonna 1996 Suomen liike- ja virkanaisten liitto my\xc3\xb6nsi Pyyk\xc3\xb6lle Vuoden nainen -palkinnon. Pyykk\xc3\xb6 tunnetaan my\xc3\xb6s aktiivisena el\xc3\xa4inten oikeuksien puolustajana, ja vuonna 2004 Helsingin el\xc3\xa4insuojeluyhdistys my\xc3\xb6nsi h\xc3\xa4nelle El\xc3\xa4insuojelun Topelius-palkinnon. _NEWLINE_Pyykk\xc3\xb6 j\xc3\xa4i kev\xc3\xa4\xc3\xa4ll\xc3\xa4 2006 el\xc3\xa4kkeelle toimittajan ty\xc3\xb6st\xc3\xa4\xc3\xa4n. Takana on 39 televisioty\xc3\xb6vuotta ja noin 700 ohjelmaa. Avioliitosta kuvataiteilija Kimmo Pyyk\xc3\xb6n kanssa h\xc3\xa4nell\xc3\xa4 on kaksi lasta. Nykyinen aviopuoliso Alf Larsson on s\xc3\xa4velt\xc3\xa4nyt kappaleita, joihin Pyykk\xc3\xb6 on tehnyt sanat ja Tuula Amberla on levytt\xc3\xa4nyt ne.'